《琴鹤东人为广人何式之赋》
明代·程敏政

小揽山中盛丘壑，朅有幽人恣行乐。坐间时弄七弦琴，到处还随九皋鹤。

春波澹荡风日清，耳畔忽闻环佩声。古人虽往古音在，坐使一川鱼鸟惊。

石径盘回绝尘侣，砂顶昂藏缟衣举。幽人鼓掌一和之，万里閒云自容与。

君不见蜀川太守报政成，一鹤一琴随马行。又不见义山诗人杀风景，煮鹤烧琴对佳境。

幽人不求禄二千，幽人不赋西昆篇。祇与双清作东道，见者一任称何仙。

燕歌赵舞人争爱，毕竟谁宾复谁介。何如琴鹤共平生，清誉长传岭南界。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。